२५ महिनामा पनि बनेन पाँच सय मिटर सडक
कोशी राजमार्ग अन्तर्गत धनकुटाको हिले कुवापानी सडक भत्किएको करिब तीन वर्षभन्दा बढी भयो । सडक बनाउन ठेक्का लागेको नै २५ महिना पुग्यो । तर सडक बन्न सकेको छैन ।
कबिराज घिमिरे हिले, जेष्ठ २६ गते । कोशी राजमार्ग अन्तर्गत धनकुटाको हिले कुवापानी सडक भत्किएको करिब तीन वर्षभन्दा बढी भयो । सडक बनाउन ठेक्का लागेको नै २५ महिना पुग्यो । तर सडक बन्न सकेको छैन । सो सडक खण्ड अन्तर्गत पाँच सय मिटर सडक ६४ लाख ९६ हजार रुपियाँमा २०७७ सालको चैत महिनामा ठेक्का लागेको थियो ।  समयमै सडक निर्माण नभएपछि २०७८ पुसमा पुनः म्याद थप गरिएको सडक कार्यालय धनकुटाले जनाएको छ । थपिएको म्यादअनुसार सडक गत पुस महिनामै सक्नु पर्ने थियो । अहिलेसम्म ३५ प्रतिशत मात्र काम भएको सडक डिभिजन कार्यालय धनकुटाका इन्जिनियर सुशान्त उप्रेतीले जानकारी दिनुभयो । सो सडक निर्माणका लागि विराटनगरको शशिधर निर्माण सेवाले ठेक्का पारेको थियो । ठेक्काअनुसार सडकको दायाँबायाँ नाली निर्माण तथा सडक पक्की गर्नेगरी सम्झौता भएको थियो । सडक म्याद थप नगरी क्षतिपूर्ति तिराएर भए पनि असारभित्र निर्माण सम्पन्न गर्ने गरी प्रक्रिया अघि बढाइएको डिभिजन सडक कार्यालय धनकुटाका सूचना अधिकारी इन्जिनियर विकास कुमारले जानकारी दिनुभयो ।सडक समयमै निर्माण नहुँदा ठुला साना सवारी साधनलाई आवतजावतमा समस्या हुने गरेको छ । धनकुटासहित तेह्रथुम भोजपुर सङ्खुवासभा यही सडक हुँदै सवारीसाधन ओहोरदोहोर गर्नेगरेका छन् । पानी परेपछि भत्किएको सडकमा पानी जम्ने भएकाले तथा हिलोले झन् समस्या गराएको स्थानीयको गुनासो छ । दुई बर्खा यसरी नै कटाएको र यो वर्ष पनि बन्ने छाँटकाँट नभएकाले यो वर्ष पनि समस्या जस्तोतस्तै रहने स्थानीय राम तामाङले बताउनुभयो । हिलेदेखि कुवापानीसम्मको करिब एक किलोमिटर सडक निर्माण गर्नुपर्ने अवस्थामा पुगेकोमा आधा सडक भने अर्कै ठेकेदार कम्पनीले निर्माण सम्पन्न गरिसकेको छ । 